Старыя могілкі (Пінск)

Старыя могілкі — самы стары і вядомы некропаль Пінска. Могілкі ўключаюць у сябе каталіцкія, праваслаўныя, яўрэйскія, агульнагарадскія і воінскія пахаванні, на іх пахаваны беларускія і польскія рэлігійныя, культурныя і грамадска-палітычныя дзеячы. Цераз могілкі ідзе вуліца Спакойная. Гісторыя Першыя пахаванні на могілках адносяцца да пачатку XIX стагоддзя. Каталіцкія і праваслаўныя пахаванні дзяліў праезд, які стаў пазней часткай вуліцы Спакойнай. Некаторыя надмагіллі і агароджы XIX — пачатку XX стагоддзяў выкананы на высокім мастацкім узроўні з каштоўных матэрыялаў і прадстаўляюць мастацтва пінскіх скульптараў, разьбяроў па камені, ліцейшчыкаў і кавалёў. На могілках месціўся драўляны касцёл Маці Божай Балеснай, пабудаваны ў 1820 годзе. На пачатку 1980-х гадоў ён згарэў. На пляцы на месцы былога касцёла ўсталяваны крыж, каля якога штогод вернікі збіраюцца 1 лістапада на супольную малітву. У 1823 годзе пабудавана драўляная праваслаўная царква ў стылі класіцызму, якая існавала да 1980-х гадоў. Далейшы лёс невядомы, захаваліся дзве мураваныя калоны ганка. Пахаванні На могілках пахаваны прадстаўнікі вядомых родаў Агінскіх, Бутрымовічаў, Ордаў, Скірмунтаў, маці вядомага польскага журналіста Рышарда Капусцінскага, маці архітэктара Івана Жалтоўскага, бацькі біскупа Пінскай дыяцэзіі Казіміра Букрабы. На могілках месцяцца рускія і нямецкія пахаванні перыяду Першай сусветнай вайны, польскія гарнізонныя пахаванні. Вядомыя асобы Вітольд Данілевіч-Чачот (1846—1929) — ксёндз пралат, прафесар. Уладзімір Рыгоравіч Канарэеў (1915—1973) — Герой Савецкага Саюза (1945). Гартэнзія з Ордаў (1808—1894) — сястра Напалеона Орды, жонка Аляксандра Скірмунта. Дзмітрый Міхайлавіч Мінееў (1916—1954) — Герой Савецкага Саюза (1945). Герман Іванавіч Пучкоў (1923—1981) — Герой Савецкага Саюза (1946). Леан Святаполк-Мірскі (1871—1925) — ксёндз пралат, пробашч пінскай катэдры і генеральны вікарый Пінскай дыяцэзіі. Гелена Скірмунт (1827—1874) — беларуская мастачка і скульптар. Казімір Скірмунт (1824—1880) — уласнік маёнткаў Калоднае і Рухча Канстанцыя Скірмунт (1852—1933) — беларуская публіцыстка, гісторык. Генавефа з Пуслоўскіх (1852—1936), дачка графа Вандаліна Пуслоўскага, жонка віленскага губернскага правадыра дваранства Адама Плятэра-дэ-Броэль Іосіф Гдалевіч Бернштэйн (1904—1966) — удзельнік рэвалюцыйнага і нацыянальна-вызваленчага руху ў Заходняй Беларусі. Зноскі Спасылкі На Вікісховішчы ёсць медыяфайлы па тэме Старыя могілкі (Пінск)